CELEX: 32013D0318
Language: sl
Date: 2013-06-21 00:00:00
Title: 2013/318/EU: Sklep Sveta z dne 21. junija 2013 o razveljavitvi Odločbe 2009/590/ES o obstoju čezmernega primanjkljaja v Romuniji

26.6.2013   
            
            
               SL
            
            
               Uradni list Evropske unije
            
            
               L 173/50
            
         SKLEP SVETA
   z dne 21. junija 2013
   o razveljavitvi Odločbe 2009/590/ES o obstoju čezmernega primanjkljaja v Romuniji
   (2013/318/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 126(12) Pogodbe,
   ob upoštevanju priporočila Evropske komisije,
   ob upoštevanju naslednjega:
   
               (1)
            
            
               Svet je dne 7. julija 2009 po priporočilu Komisije v skladu s členom 104(6) Pogodbe o ustanovitvi Evropske skupnosti (PES) sprejel Odločbo 2009/590/ES (1) o obstoju čezmernega primanjkljaja v Romuniji. Svet je opozoril, da je leta 2008 javnofinančni primanjkljaj dosegel 5,4 % BDP in je tako bil nad referenčno vrednostjo 3 % BDP iz Pogodbe, medtem ko je bruto javnofinančni dolg znašal 13,6 % BDP, kar je precej pod referenčno vrednostjo 60 % BDP iz Pogodbe (2).
            
         
               (2)
            
            
               Svet je 7. julija 2009 v skladu s členom 104(7) PES in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (3) na podlagi priporočila Komisije na Romunijo naslovil priporočilo, v skladu s katerim naj bi ta odpravila čezmerni primanjkljaj najpozneje do konca leta 2011 (v nadaljnjem besedilu: priporočilo Sveta z dne 7. julija 2009). Priporočilo Sveta z dne 7. julija 2009 je bilo javno objavljeno.
            
         
               (3)
            
            
               Svet je 12. februarja 2010 v skladu s členom 126(7) Pogodbe od delovanju Evropske unije (PDEU) in členom 3(4) Uredbe (ES) št. 1467/97 na podlagi priporočila Komisije, ob priznavanju, da so romunski organi sprejeli učinkovite ukrepe v skladu s priporočilom Sveta z dne 7. julija 2009 in ob upoštevanju dejstva, da je v Romuniji prišlo do nepričakovanih neugodnih gospodarskih dogodkov z večjimi negativnimi posledicami za javne finance, na Romunijo naslovil revidirano priporočilo, v skladu s katerim naj bi ta odpravila čezmerni primanjkljaj najpozneje do konca leta 2012. Revidirano priporočilo je bilo javno objavljeno.
            
         
               (4)
            
            
               V skladu s členom 4 Protokola o postopku v zvezi s čezmernim primanjkljajem, ki je priloga k Pogodbama, Komisija zagotovi podatke za izvajanje postopka. V skladu s členom 3 Uredbe Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priložen k Pogodbi o ustanovitvi Evropske skupnosti (4), morajo države članice v okviru uporabe tega protokola dvakrat letno sporočiti podatke o javnofinančnem primanjkljaju in javnem dolgu ter drugih s tem povezanih spremenljivkah, in sicer pred 1. aprilom in 1. oktobrom.
            
         
               (5)
            
            
               Svet bi moral sklep o razveljavitvi odločbe o obstoju čezmernega primanjkljaja sprejeti na podlagi sporočenih podatkov. Poleg tega lahko Svet odločbo o obstoju čezmernega primanjkljaja razveljavi le, če primanjkljaj v skladu z napovedmi služb Komisije v obdobju, ki ga napovedi zajemajo, ne bi presegal referenčne vrednosti 3 % BDP.
            
         
               (6)
            
            
               Na podlagi podatkov, ki jih je predložila Komisija (Eurostat) v skladu s členom 14 Uredbe (ES) št. 479/2009 po uradnem obvestilu, ki ga je Romunija poslala pred 1. aprilom 2013, in na podlagi napovedi služb Komisije iz pomladi 2013 je ugotovljeno naslednje:
               
                           —
                        
                        
                           Hujša recesija od pričakovane v letu 2009 je privedla do znatnega primanjkljaja v javnofinančnih prihodkih, kar je javnofinančni primanjkljaj povečalo na 9 % BDP kljub prizadevanjem, da se zmanjšajo javnofinančni odhodki. Po tem nepričakovanem razvoju dogodkov in podaljšanju roka za zmanjšanje čezmernega primanjkljaja za eno leto se je javnofinančni primanjkljaj v letu 2010 nato zmanjšal na 6,8 % BDP, v letu 2011 na 5,6 % BDP in v letu 2012 na 2,9 % BDP, kar je pod referenčno vrednostjo 3 % BDP iz Pogodbe. Na zmanjšanje primanjkljaja je vplival predvsem strog nadzor nad rastjo odhodkov, vključno z nadzorom plačne mase v javnem sektorju, zamrznitvijo pokojnin in zmanjšanjem vseh socialnih nadomestil razen pokojnin. K zmanjšanju primanjkljaja so prispevali tudi ukrepi na strani prihodkov, kot sta povečanje stopenj DDV za 5 odstotnih točk in razširitev osnove za dohodnino. Fiskalna prilagoditev se je izvedla v okviru dveh zaporednih programov gospodarskega prilagajanja, podprtih s plačilnobilančno pomočjo.
                        
                     
                           —
                        
                        
                           V konvergenčnem programu za obdobje 2012 do 2016 je napovedano, da se bo primanjkljaj še naprej zmanjševal, in sicer na 2,4 % BDP v letu 2013 in 2,0 % BDP v letu 2014. Po napovedih služb Komisije iz pomladi 2013 naj bi se ob nespremenjeni politiki javnofinančni primanjkljaj v letu 2013 zmanjšal na 2,6 % BDP, v letu 2014 pa na 2,4 % BDP, kar je pod referenčno vrednostjo iz Pogodbe.
                        
                     
                           —
                        
                        
                           Glede na napovedi služb Komisije iz pomladi 2013 naj bi se bruto javnofinančni primanjkljaj nekoliko povečal, in sicer s 37,8 % BDP v letu 2012 na 38,5 % v letu 2014.
                        
                     
         
               (7)
            
            
               Romunija bi morala z letom 2013, ki je leto po letu, v katerem je odpravila čezmerni primanjkljaj, s primerno hitrostjo nadaljevati z doseganjem srednjeročnega proračunskega cilja, pri tem pa upoštevati tudi cilj glede odhodkov.
            
         
               (8)
            
            
               V skladu s členom 126(12) PDEU bi bilo treba sklep Sveta o obstoju čezmernega primanjkljaja razveljaviti, če se je čezmerni primanjkljaj v zadevni državi članici po mnenju Sveta odpravil.
            
         
               (9)
            
            
               Po mnenju Sveta se je čezmerni primanjkljaj v Romuniji odpravil, zato bi bilo treba Odločbo 2009/590/ES razveljaviti –
            
         SPREJEL NASLEDNJI SKLEP:
   Člen 1
   Iz celovite ocene sledi, da je čezmerni primanjkljaj v Romuniji odpravljen.
   Člen 2
   Odločba 2009/590/ES se razveljavi.
   Člen 3
   Ta sklep je naslovljen na Romunijo.
   
      V Luxembourgu, 21. junija 2013
      
         
            Za Svet
         
         
            Predsednik
         
         M. NOONAN
      
   
   
      (1)  UL L 202, 4.8.2009, str. 48–49.
   
      (2)  Javnofinančni primanjkljaj in dolg za leto 2008 sta bila popravljena na trenutnih 5,8 % BDP oziroma 13,4 % BDP.
   
      (3)  UL L 209, 2.8.1997, str. 8.
   
      (4)  UL L 145, 10.6.2009, str. 1.